KIRJALLINEN KYSYMYS E-1732/00

esittäjä(t): Daniel Varela Suanzes-Carpegna (PPE-DE) komissiolle

(31. toukokuuta 2000)

Aihe: Euroopan komission politiikka, jolla pannaan täytäntöön vähemmistökielten ja alueellisten kielten suojeluun ja edistämiseen vuodelle 2000 osoitetut EU:n määrärahat

EU:n budjettivallan käyttäjät eli parlamentti ja neuvosto päättivät yhteisön talousarviossa vuodelle 2000 budjettikohdista, jotka on varattu vähemmistökielten ja alueellisten kielten edistämiseen ja suojelemiseen.

Budjettikohdassa B3-1003N Valmistelevat toimet yhteisön kielellisen moninaisuuden edistämiseksi tietoyhteiskunnassa todetaan, että tämän kohdan, jonka kokonaismäärärahat ovat kaksi miljoonaa euroa, tavoitteena on yhteisön kielellisen moninaisuuden edistäminen tietoyhteiskunnassa, mukaan lukien alueelliset kielet ja vähemmistökielet sekä vuoden 2001 Euroopan kielten teemavuodeksi nimeämiseen liittyvien valmistelevien toimien rahoitus. Tämä koskee myös viittomakieliä.

Vastauksessaan 19. huhtikuuta 2000 tekemääni kirjalliseen kysymykseen E-0466/00 komissio totesi, että se aikoo käyttää lopulta myönnetyt kaksi miljoonaa euroa kokonaan Euroopan kielten teemavuoteen liittyviin valmisteleviin toimiin. Samanaikaisesti komissio ilmoitti minulle suunnitelmistaan julkaista vuoden 2000 huhtikuun lopussa ilmoitus, joka koskee ehdotuksia monikieliseen tietoyhteiskuntaan liittyvien ohjelmien (MLIS) ja Info 2000 -ohjelman yhteisen jatkon valmisteleviksi toimiksi. Komission mukaan nämä toimet voivat periaatteessa kohdistua kaikkiin kieliin, myös alueellisiin kieliin ja vähemmistökieliin, niiden vastatessa ehdotettujen toimien tavoitteita ja täyttäessä edellä mainitun ilmoituksen kriteerit.

Voiko komissio antaa tietoa monikielisyysohjelmien (MLIS) ja Info 2000 -ohjelman valmisteleviin toimiin osoitettavan rahoituksen lähteistä ja määrästä, koska se edellä mainitussa vastauksessaan toteaa aikovansa osoittaa budjettikohdan B3-1003N määrärahat kokonaisuudessaan Euroopan kielten teemavuosi 2001 -tapahtuman valmisteleviin toimiin?

Erkki Liikasen komission puolesta antama vastaus

(20. heinäkuuta 2000)

Monikielistä tietoyhteiskuntaa koskeva ohjelma (MLIS) ja INFO 2000 -ohjelma päättyivät vuoden 1999 lopussa. Näiden ohjelmien väliarvioinnin tulosten perusteella ja jäsenvaltioita (Infocom-komitea) sekä parlamenttia (kulttuurivaliokunta) kuultuaan komissio on aloittanut valmistelevan toimen, joka koskee ohjelmien yhteisiä jatkotoimia ja jonka tarkoituksena on lisätä eurooppalaisen digitaalisen sisällön määrää maailman laajuisissa verkoissa.

Budjettivallan käyttäjä myönsi 10 miljoonaa euroa vuodeksi 2000 budjettikohdasta B5-344, mikä mahdollisti ehdotuspyynnön julkaisemisen sellaisia valmistelevia toimia varten, joiden tarkoituksena on lisätä eurooppalaisen digitaalisen sisällön määrää maailman laajuisissa verkoissa(1) MLIS- ja INFO 2000 -ohjelmien yhteisten jatkotoimien valmistelua varten määriteltyjen kolmen aihepiirin alueella. Aihepiirit ovat: helpottaa aloittelevien sekä pienten ja keskisuurten Internet-yritysten mahdollisuuksia saada käyttöönsä riskipääomaa, osoittaa tapoja hyödyntää julkisen sektorin tietoja ja helpottaa digitaalisten tuotteiden ja palvelujen kielellistä ja kulttuurista räätälöintiä.

Samanaikaisesti komissio antoi 24. toukokuuta 2000 ehdotuksen neuvoston päätökseksi yhteisön monivuotisen ohjelman hyväksymisestä maailmanlaajuisten verkkojen eurooppalaisen digitaalisen sisällön kehittämisen ja käytön sekä tietoyhteiskunnan kielellisen monimuotoisuuden edistämiseksi(2). Kaikki tätä asiaa koskeva hyödyllinen tieto löytyy Europa-palvelimelta(3).

Kyseiset toimet eivät liity koulutuksen ja kulttuurin pääosaston aloitteisiin, mutta niitä toteutetaan läheisessä yhteistyössä mainitun pääosaston kanssa. Aloitetut valmistelevat toimet, joiden pitäisi edistää merkittävästi kielellistä ja kulttuurista monimuotoisuutta tietoyhteiskunnassa, voivat olla erityisiä esimerkkejä eurooppalaisen kielten teemavuoden yhteydessä suunnitelluista tapahtumista.

Mitä tulee kielivalikoimaan, ehdotetut toimet voivat kohdistua kaikkiin kieliin, etenkin vähemmistökieliin ja alueellisiin kieliin, siltä osin kuin se näiden toimien tavoitteiden kannalta on perusteltua.

(1) http://www.cordis.lu/econtent.

(2) KOM(2000) 323.

(3) http://europa.eu.int/comm/information_society/policy/index_fr.htm.